Anholdelserne er foretaget i Birkerød, Ballerup og Jægerspris i forbindelse med efterforskning af drabsforsøg
I forbindelse med efterforskningen af et drabsforsøg 13. januar i Gadevang ved Hillerød har Nordsjællands Politi fredag anholdt fire personer.
Det oplyser politiet på det sociale medie X.
Personerne forventes fremstillet i grundlovsforhør i Hillerød senere fredag.
Anholdelserne er foretaget i Birkerød, Ballerup og Jægerspris.
Offeret – en 37-årig mand – blev natten til lørdag fundet alvorligt såret med knivstik i nakken, flanken, ryggen og ansigtet.
(Artiklen fortsætter under billedet)
Mandens tilstand blev lørdag beskrevet som stabil, og han var ikke i livsfare. Men da han ankom til hospitalet, måtte han lægges i kunstig koma.
Det har Sjællandske Nyheder tidligere skrevet på baggrund af sigtelsen mod en 27-årig mand, som allerede er varetægtsfængslet i sagen.
Den 27-årige, som er fra Lyngby, blev fremstillet i grundlovsforhør søndag og varetægtsfængslet frem til 9. februar, sigtet for drabsforsøg.
Ekstra Bladet skrev lørdag på baggrund af kilder fra rockermiljøet, at den 37-årige, der blev overfaldet, er prøvemedlem i rockergrupperingen Comanches.
Det ville politiet dog hverken be- eller afkræfte.
/ritzau/